<classify> Rai hiyo ilitolewa jana na Ofisa Mtendaji Mkuu wa Chama cha Hakimiliki Tanzania, COSOTA, Doreen Sinare wakati akizungumza na waandishi wa habari. Doreen alisema kuwa mfumo huo unalenga kuwawezesha wasanii kunufaika zaidi na malipo ya kazi zao na kuendeleza dhana ya kuwa muziki ni biashara na sio burudani peke yake.Alisema kuwa mfumo huo unatumiwa na nchi mbalimbali zikiwamo Kenya, Malawi, Afrika Kusini, Uganda na kwingineko. Alisema kuwa wapo hata wasanii wa Tanzania wamejikuta wakilipwa fedha Kenya baada ya nyimbo zao kuchezwa kwenye vituo vya redio nchini humo.Aliongeza kuwa ni vyema kwa wasanii wakashiriki katika kuhakikisha kuwa mfumo huo unafanya kazi, badala ya kuupinga. Hivi karibuni wasanii walitoa tamko lao lililoitaka serikali kusitisha mfumo huo wa malipo ya kazi zao zikichezwa katika vyombo vya habari kwa kuwa utawaharibia kazi zao za sanaa.Wasanii katika tamko lao hilo walidai kuwa chini ya mfumo huo msanii hanufaiki huku wakionesha wasiwasi wao kwa wasanii chipukizi kuwa nyimbo zao hazitochezwa redioni na wala kwenye luninga kwa kuwa kuwa hawajulikani na wamiliki hawatokuwa tayari kuwalipa.Pia walionesha wasiwasi wao kuhusiana na mfumo wa kuratibu malipo yao hayo na kusema kuwa wamiliki wa vyombo husika hawatowalipa. Lakini hata hivyo Doreen anawatoa hofu kwa kusema kuwa Cosota imeipatia zabuni kampuni yenye uwezo wa hali ya juu wa kufuatilia uchezwaji wa nyimbo za wasanii katika redio na luninga kwa kutumia teknolojia zaidi.Wasanii wasiwe na wasiwasi kwa kuwa sisi kama Cosota sio kwamba tulikurupuka tu na kwenda ila tulikaa na kulifanyia utafiti hili suala kiukamilifu na mwishowe ndio tumeanzisha rasmi hapa nchini, alisema Doreen.  <topic>: MICHEZO 